ПРОГРАМ

ПОДСТИЦАЊА РЕГИОНАЛНОГ РАСТА У РЕПУБЛИЦИ СРБИЈИ

У 2024. ГОДИНИ

I. УВОДНИ ДЕО

Средства за реализацију Програма подстицања регионалног раста у Републици Србији у 2024. години (у даљем тексту: Програм) обезбеђена су чланом 8. Законa о буџету Републике Србије за 2024. годину („Службени гласник РС”, брoj 92/23), у оквиру: Разделa 3 – Влада, Глава 3.20 – Кабинет министра без портфеља задуженог за координацију активности у области равномерног регионалног развоја, Програм 2102 – Подршка раду Владе, Функција 110 – Извршни и законодавни органи, финансијски и фискални послови и спољни послови, Програмска активност 0038 – Програм подстицања регионалног раста у Републици Србији, Економска класификација 463 – Трансфери осталим нивоима власти, у износу од 315.000.000,00 динара.

Наведени износ опредељен је за реализацију подршке у суфинансирању, и то:

(1) износ од 50.000.000,00 динара намењен је за суфинансирање израде развојних документа регионалног развоја у складу са Законом о планском систему Републике Србије („Службени гласник РСˮ, број 30/18).

(2) износ од 265.000.000,00 динара намењен је за суфинансирање пројеката од значаја за регионални раст у регионалним областима и јединицама локалнe самоуправe (у даљем тексту: ЈЛС), у складу са чланом 4. тачка 2) и чланом 6. Закона о регионалном развоју („Службени гласник РСˮ, бр. 51/09, 30/10 и 89/15 – др. закон) и Уредбом о номенклатури статистичких територијалних јединица („Службени гласник РСˮ, бр. 109/09 и 46/10);

Програмом се утврђују циљеви, подршка у суфинансирању, начин и праћење реализације.

Програм спроводи Кабинет министра без портфеља задуженог за предлагање мера и учествовање у координацији активности у области равномерног регионалног развоја (у даљем тексту: Кабинет министра).

II. ЦИЉЕВИ ПРОГРАМА

Општи циљ Програма је подстицање регионалног раста, равномеран регионални и локални развој и јачање регионалних институционалних капацитета.

Специфични циљеви који се остварују реализацијом подршке у суфинансирању су:

(1) унапређење вертикалне и хоризонталне координације активности у спровођењу регионалне политике;

(2) јачање институционалне инфраструктуре за подстицање равномерног регионалног раста и развоја;

(3) јачање капацитета за стратешко планирање развоја на нивоу регионалних области и на локалном нивоу.

III. ПОДРШКА У СУФИНАНСИРАЊУ: КОРИСНИЦИ, НАМЕНА И УСЛОВИ

Програм се састоји из подршке у суфинансирању мера подстицања регионалног раста, и то:

3.1. МЕРА ИЗРАДЕ РАЗВОЈНИХ ДОКУМЕНАТА РЕГИОНАЛНОГ РАЗВОЈА

3.1.1. Циљ

Циљ подршке у суфинансирању је јачање капацитета акредитованих регионалних развојних агенција (у даљем тексту: АРРА) и ЈЛС за стратешко планирање развоја.

3.1.2. Корисници

Право на коришћење средстава за суфинансирање имају једна или више ЈЛС и АРРА или самостално ЈЛС, које заједно учествују у изради развојних докумената на нивоу ЈЛС и регионалних области.

Заједничко учествовање једне или више ЈЛС и АРРА регулисаће се споразумом.

Средства за суфинансирање усмераваће се на рачун ЈЛС.

Једна или више ЈЛС и АРРА или самостално ЈЛС могу поднети више пријава за израду различитих врста развојних докумената регионалног развоја, али се документација подноси за сваки развојни документ посебно.

3.1.3. Намена средстава за суфинансирање

Суфинансирање израде развојних докумената регионалног развоја вршиће се за израду следећих докумената на нивоу регионалних области и ЈЛС:

1. план развоја ЈЛС;
2. остала развојна документа која су у складу са Законом о планском систему Републике Србије.

3.1.4. Услови за доделу средстава за суфинансирање ЈЛС/АРРА и ЈЛС

Право на коришћење средстава за суфинансирање имају ЈЛС и АРРА или самостално ЈЛС, које испуњавају следеће услове:

(1) да су поднеле Кабинету министра попуњен Образац 1. Пријава за Програм подстицања регионалног раста у Републици Србији у 2024. години - 3.1. Мера израде развојних докумената регионалног развоја, са потребном документацијом у складу са јавним позивом.

(2) да су обезбедиле средства за суфинансирање израде развојних документа регионалног развоја, односно да су поднеле изјаву да ће средства за суфинансирање израде развојних докумената регионалног развоја бити обезбеђена одлуком о буџету ЈЛС у року од 15 дана од дана доношења решења о распореду и коришћењу средстава за суфинансирање ЈЛС и АРРА или самостално ЈЛС за израду развојних документа регионалног развоја;

(3) да је израда развојних докумената регионалног развоја у складу са циљем и наменом Програма.

3.1.5. Јавни позив

Кабинет министра ће објавити јавни позив у „Службеном гласнику Републике Србије” и на интернет страници Кабинета: [www.rrrz.gov.rs](http://www.rrrz.gov.rs) .

Рок за подношење пријава је 30 дана од дана објављивања јавног позива у „Службеном гласнику Републике Србије”.

Попуњена пријава и пратећа документација у складу са јавним позивом, у оригиналу или овереним фотокопијама, предаје се на писарници Кабинета министра у згради Владе, Немањина 11, 11000 Београд или доставља препорученом поштом на адресу: Кабинет министра без портфеља задуженог за предлагање мера и учествовање у координацији активности у области равномерног регионалног развоја, Влада, Немањина 11, 11000 Београд.

Пријаве се предају у затвореној коверти са назнаком „Пријава за Јавни позив - Мера израде развојних докумената регионалног развоја ”, са пуном адресом пошиљаоца на полеђини коверте.

3.1.6. Критеријуми за селекцију пројеката

Контролу формалне исправности, прегледање и оцењивање пријава обавља Комисијa, коју решењем образује министар.

Комисија разматра само пријаве које су благовремено поднете и које су комплетне.

Поступак селекције пројеката спроводи се по следећим критеријумима: врста пројекта; развијеност регионалних области, степен развијености ЈЛС; ефекти пројекта; одрживост пројекта и усклађеност пројекта са стратешким документима, који су приказани у Прилогу 1. Критеријуми за селекцију пројекта - 3.1. Мера израде развојних докумената регионалног развоја.

Пројекат може бити оцењен са максимално 100 бодова.

3.1.7. Поступак селекције пријава

Након извршене контроле формалне исправности пријава и њиховог оцењивања, Комисија сачињава предлог листе прихваћених пријава и доставља министру на сагласност.

Комисија утврђује предлог решења о распореду и коришћењу средстава за суфинансирање ЈЛС и АРРА или самостално ЈЛС за израду развојних докумената регионалног развоја и доставља министру на сагласност.

Решење о распореду и коришћењу средстава за суфинансирање ЈЛС и АРРА или самостално ЈЛС за израду развојних докумената регионалног развоја доноси министар.

Решење о распореду и коришћењу средстава за суфинансирање ЈЛС и АРРА или самостално ЈЛС за израду развојних документа регионалног развоја садржи: назив ЈЛС и АРРА или самостално ЈЛС, назив развојног документа регионалног развоја, висину одобрених средстава суфинансирања израде одређене врсте развојних докумената регионалног развоја.

Кабинет министра решење о распореду и коришћењу средстава за суфинансирање ЈЛС и АРРА или самостално ЈЛС за израду развојних докумената регионалног развоја објављује на интернет страници Кабинета министра [www.rrrz.gov.rs](http://www.rrrz.gov.rs) и истовремено доставља препорученом поштом изабраним подносиоцима пријава у року од осам дана од дана доношења.

3.2. МЕРА ПОДСТИЦАЊА РЕГИОНАЛНОГ РАСТА

3.2.1. Циљ

Циљ подршке у суфинансирању је подршка регионалном расту, унапређење вертикалне и хоризонталне координације подстицаја и јачање регионалне институционалне инфраструктуре.

Подршка ће се спроводити кроз суфинансирање учешћа у пројектима од значаја за регионални раст у регионалним областима и ЈЛС, који се финансирају из домаћих и међународних извора.

3.2.2. Корисници

Право на коришћење средстава за суфинансирање имају једна или више ЈЛС и АРРА или самостално ЈЛС, које заједно учествују у пројектима од значаја за регионални раст на нивоу ЈЛС и регионалних области.

Заједничко учествовање једне или више ЈЛС и АРРА уредиће се споразумом.

Средства за суфинансирање усмераваће се на рачун ЈЛС.

Једна или више ЈЛС и АРРА или самостално ЈЛС могу поднети више пријава за учествовање у пројектима од значаја за регионални раст на нивоу ЈЛС и регионалних области, али се документација подноси за сваки пројекат посебно.

3.2.3. Намена средстава за суфинансирање

Средства су намењена за суфинансирање учешћа ЈЛС и АРРА или самостално ЈЛС у реализацији пројеката од значаја за обласни и локални развој.

Пројекти од значаја за регионални раст који су предмет суфинансирања од стране Кабинета министра су:

1. пројекти који доприносе развоју предузетништва, инвестиција и иновација; пројекти унапређења пословне инфраструктуре (индустријске и пословне зоне, технолошки паркови, иновациони центри, пословни инкубатори и кластери); пројекти који доприносе стварању повољних услова за бржи развој *start-up* предузећа; пројекти повећања запослености, иновативности и конкурентности, побољшање пословне и инвестиционе климе;

(2) пројекти изградње и реконструкције комуналне инфраструктуре;

(3) пројекти изградње, реконструкције и адаптације објеката из области образовања и културе;

(4) пројекти изградње и опремањa објеката социјалне инфраструктуре и туризма;

(5) пројекти дигитализације општинских услуга;

1. пројекти унапређења међуопштинске сарадње.

3.2.4. Услови за доделу средстава за суфинансирање ЈЛС/АРРА и ЈЛС

Право на коришћење средстава за суфинансирање имају ЈЛС и АРРА или самостално ЈЛС, које испуњавају следеће услове:

1. да су поднеле Кабинету министра попуњен Образац 2. Пријава за Програм подстицања регионалног раста у Републици Србији у 2024. години - 3.2. Мера подстицања регионалног раста, са потребном документацијом у складу са јавним позивом;

(2) да су обезбедиле средства за суфинансирање пројекта од значаја за регионални раст, односно да су поднеле изјаву да ће средства за суфинансирање пројеката од значаја за регионални раст бити обезбеђена одлуком о буџету ЈЛС у року од 15 дана од дана доношења решења о распореду и коришћењу средстава за суфинансирање ЈЛС и АРРА или самостално ЈЛС за реализацију пројеката од значаја за регионални раст;

(3) за пројекте који се односе на извођење радова, неопходно је да буде израђена пројектно-техничка документација и обезбеђен акт надлежног органа на основу ког се изводе радови;

(4) да су потписале уговор са представницима домаћег или међународног донатора у случају суфинансирања реализације пројеката од значаја за обласни или локални развој.

3.2.5. Јавни позив

Кабинет министра ће објавити јавни позив у „Службеном гласнику Републике Србије” и на интернет страници Кабинета: [www.rrrz.gov.rs](http://www.rrrz.gov.rs) .

Рок за подношење пријава је 15 дана од дана објављивања јавног позива у „Службеном гласнику Републике Србије”.

Попуњена пријава и пратећа документација у складу са јавним позивом, у оригиналу или овереним фотокопијама, предаје се на писарници Кабинета министра у згради Владе, Немањина 11, 11000 Београд или доставља препорученом поштом, на адресу: Кабинет министра без портфеља задуженог за предлагање мера и учествовање у координацији активности у области равномерног регионалног развоја, Влада, Немањина 11, 11000 Београд.

Пријаве се предају у затвореној коверти са назнаком „Пријава за Јавни позив - Мера подстицања регионалног раста”, са пуном адресом пошиљаоца на полеђини коверте.

3.2.6. Критеријуми за селекцију пројеката

Контролу формалне исправности, прегледање и оцењивање пријава обавља Комисијa, коју решењем образује министар.

Комисија разматра само пријаве које су благовремено поднете и које су комплетне.

Поступак селекције пројеката спроводи се по следећим критеријумима: финансијски и оперативни капацитет, усклађеност са стратешким документима, одрживост и ефекат пројекта, који су приказани у Прилогу 2. Критеријуми за селекцију пројекта - 3.2. Мера подстицања регионалног раста.

Пројекат може бити оцењен са максимално 100 бодова.

3.2.7. Поступак селекције пријава

Након извршене контроле формалне исправности пријава и њиховог оцењивања, Комисија сачињава предлог листе прихваћених пријава и доставља je министру на сагласност.

Комисија утврђује предлог решења о распореду и коришћењу средстава за суфинансирање ЈЛС и АРРА или самостално ЈЛС за подстицање регионалног раста и доставља га министру на сагласност.

Решење о распореду и коришћењу средстава за суфинансирање ЈЛС и АРРА или самостално ЈЛС за подстицање регионалног раста доноси министар.

Решење о распореду и коришћењу средстава за суфинансирање ЈЛС и АРРА или самостално ЈЛС за подстицање регионалног раста садржи: назив ЈЛС и АРРА или самостално ЈЛС, назив пројекта подстицања регионалног раста и висину одобрених средстава суфинансирања.

Кабинет министра решење о распореду и коришћењу средстава за суфинансирање ЈЛС и АРРА или самостално ЈЛС за подстицање регионалног раста објављује на интернет страници Кабинета министра [www.rrrz.gov.rs](http://www.rrrz.gov.rs) и истовремено доставља препорученом поштом изабраним подносиоцима пријава у року од осам дана од дана доношења.

IV. ФИНАНСИЈСКИ ОКВИР

Кабинет министра ће суфинансирати до 80% трошкова пројекта, и то само за оправдане трошкове, без пореза на додату вредност.

Код пројеката са више партнера који заједнички учествују у суфинансирању пројекта, право на суфинансирање остварују сви партнери сразмерно учешћу.

Све административне трошкове који настану приликом израде развојних документа регионалног развоја која је предмет суфинансирања сносе ЈЛС и АРРА или самостално ЈЛС и не могу бити саставни део пријаве.

ЈЛС и АРРА или самостално ЈЛС не могу да користе средства суфинансирања за израду одређене врсте развојних докумената регионалног развоја за коју је у последње три године, рачунајући до дана објављивања јавног позива, већ добила средства из буџета Републике Србије, Аутономне покрајине Војводине или ЈЛС.

V. ОПРАВДАНИ ТРОШКОВИ КОЈИ СУ ПРЕДМЕТ СУФИНАНСИРАЊА

Суфинансираће се следећи оправдани трошкови: трошкови људских ресурса, радови, трошкови пројекта: трошкови превода, трошкови израде студија, истраживања, трошкови израде пројектно-техничке документације, трошкови израде публикација, трошкови за повећање видљивости пројекта, трошкови евалуација, на начин како је предвиђено у Обрасцу 1. Пријава за Програм подстицања регионалног раста у Републици Србији у 2024. години - 3.1. Мера израде развојних докумената регионалног развоја и Обрасцу 2. Пријава за Програм подстицања регионалног раста у Републици Србији у 2024. години - 3.2. Мера подстицања регионалног раста.

Средства суфинансирања се не могу користити за: заостале обавезе по основу такси и пореза, зајмове и рате за отплату кредита, трошкове гаранција, полисе осигурања, камате, трошкове банкарског пословања, курсне разлике, царинске и административне трошкове и кредитирање трећих лица.

VI. ДИНАМИКА ПРЕНОСА СРЕДСТАВА

Средства суфинансирања пренеће се кориснику средстава у износу 100% средстава који је кориснику одобрен, у року од 15 дана од дана потписивања уговора између Кабинета министра и корисника средстава.

VII. НЕОПХОДНА ДОКУМЕНТАЦИЈА

Неопходна документација која се обавезно подноси приликом пријављивања je:

1. правилно попуњени:

* Образац 1. Пријава за Програм подстицања регионалног раста у Републици Србији у 2024. години - 3.1. Мера израде развојних докумената регионалног развоја;
* Образац 2. Пријава за Програм подстицања регионалног раста у Републици Србији у 2024. години - 3.2. Мера подстицања регионалног раста, са потребном документацијом у складу са јавним позивом;

- Образац 3. Изјава о сагласности са условима из јавног позива и сагласност подносиоца пријаве да има обезбеђена средства за суфинансирање пројекта;

(2) извод из одлуке о буџету ЈЛС са позицијом на којој су предвиђена средства за суфинансирање израде развојних докумената регионалног развоја, односно за суфинансирање пројеката од значаја за регионални раст.

Уколико средства за суфинансирање нису предвиђена у моменту подношења пријаве доставља се изјава у року од 15 дана од дана доношeња решења о распореду и коришћењу средстава за суфинансирање ЈЛС и АРРА или самостално ЈЛС за израду развојних докумената регионалног развоја, односно, од дана доношeња решења о распореду и коришћењу средстава за суфинансирање ЈЛС и АРРА или самостално ЈЛС за реализацију пројеката од значаја за регионални раст, да ће средства за суфинансирање бити обезбеђена одлуком о буџету ЈЛС;

(3) пројектни задатак за израду развојних докумената регионалног развоја оверен и потписан од стране АРРА или ЈЛС (3.1. Мера израде развојних докумената регионалног развоја);

(4) за пројекте у оквиру Мере 3.2. Мера подстицања регионалног раста који се односе на извођење радова, потребно је доставити израђену пројектно-техничку документацију и акт надлежног органа на основу којег се изводе радови, као и Изјаву подносиоца пријаве да за потребе реализације пројекта обезбеђује стручни надзор над извођењем радова на реализацији пројекта.

Пратећу документацију потребно је доставити у штампаном облику у оригиналу или овереним фотокопијама и у електронском облику.

VIII. ЗАКЉУЧИВАЊЕ УГОВОРА

Уговор о коришћењу средстава за суфинансирање (у даљем тексту: уговор) закључују изабрани подносилац пријаве и Кабинет министра.

Изабрани подносиоци пријава ће бити благовремено обавештени о месту и времену потписивања уговора.

Уговор закључен између Кабинета министра и ЈЛС и АРРА или са ЈЛС самостално, поред осталих одредаба, садржаће и: одредбу којом се корисник средстава обавезује да ће се реализација пројеката који су предмет суфинансирања спроводити у складу са одредбама Закона о јавним набавкама (,,Службени гласник РСˮ, бр. 91/19 и 92/23); одредбу о обавези корисника да уколико одобрена средства не искористи наменски, иста врати у складу са уговором, као и обавезу корисника да све активности реализује најкасније до 31. октобра 2024. године.

У случају новонасталих околности које отежавају или онемогућавају реализацију пројеката до утврђеног рока по уговору, тј. најкасније до 31. октобра 2024. године, корисник средстава је у обавези да обавести Кабинет министра и упути писани образложени захтев за измену уговора, о чијој оправданости одлучује министар.

IX. РОК ЗА РЕАЛИЗАЦИЈУ

Корисник средстава суфинансирања је у обавези да све активности по уговору реализује најкасније до 31. октобра 2024. године.

X. НАЧИН РЕАЛИЗАЦИЈЕ ПРОГРАМА

На дан ступања на снагу Уредбе о утврђивању Програма подстицања регионалног раста у Републици Србији у 2024. години, јавни позив за подношење пријава и сва неопходна документација за учешће у суфинансирању 3.1. Мера израде развојних докумената регионалног развоја и 3.2. Мера подстицања регионалног раста, објавиће се на интернет страници Кабинета министра /[www.rrrz.gov.rs](http://www.rrrz.gov.rs)/.

XI. ПРАЋЕЊЕ РЕАЛИЗАЦИЈЕ ПРОГРАМА

Корисник средстава суфинансирања је дужан да Кабинету министра достави финални извештај о реализацији активности и утрошку одобрених средстава суфинансирања на Обрасцу 4. Извештај о реализацији Програма подстицања регионалног раста у Републици Србији у 2024. години - 3.1. Мера израде развојних докумената регионалног развоја и Обрасцу 5. Извештај о реализацији Програма подстицања регионалног раста у Републици Србији у 2024. години - 3.2. Мера подстицања регионалног раста, у року од 15 дана од дана завршетка пројекта или утрошка средстава.

Корисници средстава суфинансирања су у обавези да доставе ванредни извештај о реализацији активности и утрошку средстава у року од пет дана, уколико то Кабинет министра затражи.

Подносилац пријаве обезбеђује надзор на реализацији Програма.

Кабинет министра ће доставити Влади извештај о реализацији Програма, најкасније шест месеци после завршетка свих активности на реализацији Програма, ради информисања.